b'\n_START_ARTICLE_\nTiilim\xc3\xa4en TT-ajot\n_START_PARAGRAPH_\nTiilim\xc3\xa4en TT-ajot oli Porissa vuosina 1934\xe2\x80\x931962 j\xc3\xa4rjestetty moottoripy\xc3\xb6r\xc3\xa4kilpailu. Se oli El\xc3\xa4intarhanajojen, Pyynikinajon, Ruissalon ajojen sek\xc3\xa4 Viipurin ajojen ohella yksi Suomen viidest\xc3\xa4 ennen sotavuosia aloitetuista TT-ajoista. Yhteens\xc3\xa4 Porissa ajettiin 28 vuoden aikana 18 kilpailut, joista 13 Tiilim\xc3\xa4en kaupunginosassa. Niiden j\xc3\xa4rjest\xc3\xa4j\xc3\xa4n\xc3\xa4 toimi Porin moottorikerho.\n_START_SECTION_\nHistoria\n_START_PARAGRAPH_\nEnsimm\xc3\xa4iset Porin TT-ajot j\xc3\xa4rjestettiin toukokuussa 1934. Rata kulki Uudenkoiviston kaupunginosassa p\xc3\xa4\xc3\xa4osin Satakunnankadulla ja Lounaisella Linjakadulla (nyk. Karjalankatu). Vuonna 1936 ajettiin ensimm\xc3\xa4isen kerran Tiilim\xc3\xa4elle rakennetulla 2 250 metrin pituisella radalla, joka sijaitsi keskussairaalan ja lentoaseman tuntumassa. Sodan j\xc3\xa4lkeen kolmet ensimm\xc3\xa4iset kilpailut vuosina 1947\xe2\x80\x931949 j\xc3\xa4rjestettiin lentokent\xc3\xa4ll\xc3\xa4, jonka j\xc3\xa4lkeen siirryttiin j\xc3\xa4lleen Tiilim\xc3\xa4en radalle. Vuodesta 1954 l\xc3\xa4htien my\xc3\xb6s Helsingin pikatie eli nykyinen Valtatie 2 toimi radan osana._NEWLINE_Ensimm\xc3\xa4iset ulkomaalaiset kuljettajat osallistuivat Tiilim\xc3\xa4en TT-ajoihin 1955, jolloin mukana oli ruotsalaisia ja brittil\xc3\xa4isi\xc3\xa4 kilpailijoita. Vuonna 1951 p\xc3\xa4\xc3\xa4kilpailuna oli Midget- eli Formula 3 -autojen luokka, jonka voitti Curt Lincoln._NEWLINE_Tiilim\xc3\xa4en ajot oli aikoinaan suosittu kilpailu, jota parhaimpina vuosina seurasi l\xc3\xa4hes 10 000 katsojaa. Virallinen myytyjen p\xc3\xa4\xc3\xa4sylippujen enn\xc3\xa4tys tehtiin vuonna 1952, jolloin paikalla oli noin 8 000 maksanutta katsojaa. Ensimm\xc3\xa4isiin kilpailuihin vuonna 1934 myytiin 5 000 p\xc3\xa4\xc3\xa4sylippua ja lis\xc3\xa4ksi liputtomia arveltiin olevan paikalla l\xc3\xa4hes saman verran. 1950-luvun lopulla ajojen suosio alkoi kuitenkin laskemaan ja viimeisin\xc3\xa4 vuosina katsojia oli vain parisen tuhatta.'